laion/Wikipedia-Exotic huggingface dataset:
הבית בו אני גר

הבית בו אני גר (באנגלית: The House I Live In) הוא סרט קצר בן 10 דקות משנת 1945, שנכתב בידי אלברט מלץ, הופק בידי פרנק רוז ומרווין לרוי ובכיכובו של פרנק סינטרה. הסרט נוצר כדי להתנגד לאנטישמיות ולגזענות בסופה של מלחמת העולם השנייה. הסרט זכה בפרס אוסקר לשם כבוד ובפרס מיוחד של גלובוס הזהב בשנת 1946. בשנת 2007 נבחר הסרט לשימור בארכיון הסרטים הלאומי של ארצות הברית בשל היותו "בעל חשיבות תרבותית והיסטורית". בסרט שר סינטרה את שיר הנושא, וההקלטה הפכה ללהיט ארצי. המילים נכתבו בשנת 1943 בידי אייבל מירופול תחת שם העט לואיז אלן. מאוחר יותר התפרסם מירופול, כאשר אימץ את מיקל ורוברט, שני הילדים היתומים של יוליוס ואתל רוזנברג לאחר הוצאתם להורג בשנת 1953. מירופול כעס כאשר גילה כי הגרסה השנייה של הסרט הפונה ל"שכני השחורים והלבנים" נמחקה, כאשר סרטו של סינטרה הוצג לראשונה. את המוזיקה כתב ארל רובינסון. השיר זכה לביצועים רבים ברבות השנים ביניהם של פול רובסון, מהליה ג'קסון וג'וש וייט. סינטרה המשיך להכליל את השיר ברפרטואר שלו כאשר שר אותו בהופעותיו. מדיה וקבצים בנושא הבית בו אני גר בוויקישיתוף "הבית בו אני גר", במסד הנתונים הקולנועיים IMDb (באנגלית) "הבית בו אני גר", במסד הנתונים הקולנועיים KinoPoisk (ברוסית) קישור אל הסרט מאתר Internet Archive
סאו ז'וזה דוס פיניאיס

סאו ז'וזה דוס פיניאיס (בפורטוגזית: São José dos Pinhais, יוסף הקדוש של יערות האורן) היא עיר במדינת פרנה בברזיל. העיר שוכנת באזור המטרופולין קוריטיבה ומתגוררים בה כ-270 אלף תושבים. שטח השיפוט של העיר הוא כ- 945 קמ"ר והיא נמצאת בגובה של כ- 900 מ' מעל פני הים, דבר המקנה לעיר אקלים קריר. בסאו חוסה דוס פינהאיס יש תערובת של האדריכלות של המתיישבים הראשונים ושל האמנות העכשווית. אלפי אנשים מסתובבים מדי יום על המדרכה של רומא XV de Novembro, שם נמצאת כנסיית האם של סאו חוסה דוס פאנחייס. בנוסף לבניין ההיסטורי של הספרייה העירונית שרפנברג של קוואדרוס, ישנו מוזיאון אטיליו רוקו, שיש בו אוסף של יותר מ -10,000 פריטים והמרכז ההיסטורי והתרבותי ז'ואו סנגוליה, שעובר התחדשות לשמירה על מאפייני הזמן. Caminho do Vinho (שביל היין) הוא אחת האטרקציות הכפריות העיקריות של סאו חוסה דוס פינהאיס. שם, ניתן לנסות את היינות המיוצרים, המטבח האיטלקי במסעדות טיפוסיות ובבתי קפה קולוניאליים. בשטח שיפוטה של העיר שוכן נמל התעופה על שם אפונסו פנה המשרת את קוריטיבה וסביבתה, שבו עוברים יותר מחמישה מיליון נוסעים בשנה. העיר מהווה מרכז תעשייתי חשוב באזור הכולל את מפעלי המכוניות רנו ואאודי ואת חברת הקוסמטיקה או בוטיקאריו. העיר מחוברת לרשת התחבורה הציבורית של קוריטיבה. מדיה וקבצים בנושא סאו ז'וזה דוס פיניאיס בוויקישיתוף אתר האינטרנט הרשמי של סאו ז'וזה דוס פיניאיס São José dos Pinhais, VIAJE PARANA
ויטאלה פאליירו

ויטאלה פאליירו דודוני (באיטלקית: Vitale Faliero Dodoni; מת בשנת 1095) היה הדוכס ה-32 של ונציה. ויטאלה כיהן כדוג'ה מאז הדחתו של קודמו, דומניקו סלוו (אנ') בשנת 1084 ועד מותו. ויטאלה היה בן למשפחת אצולה ונציאנית, וחבר "המועצה הקטנה" (מועצת יועצי הדוג'ה). הוא נבחר לתפקיד הדוג'ה בדצמבר 1084 לאחר הדחת קודמו. בעת בחירתו תמכה ונציה באימפריה הביזנטית במלחמתה כנגד הנורמנים. באביב 1095 ניצח הצי הוונציאני בקרב ימי בבוטרינתוס (באלבניה של ימינו) ובכך השיב את כבודו לאחר ההפסד הימי בקורפו (שהביא להדחתו של סלוו). בשלהי כהונתו של ויטאלה נפגעה העיר ברעידת אדמה ובסופות קשות שהביאו לרעב בעיר. ויטאלה מת בשנת 1095. לימים בנו, אורדלאפו נבחר לכהן כדוג'ה. מדיה וקבצים בנושא ויטאלה פאליירו בוויקישיתוף
ויטאלה מיקלה הראשון

ויטאלה מיקלה הראשון (באיטלקית: Vitale I Michele; נפטר בשנת 1102) היה הדוכס ה-33 של ונציה. ויטאלה כיהן כדוג'ה ממותו של קודמו, ויטאלה פאליירו בשנת 1095 ועד פטירתו. ויטאלה היה לבן לאחת מ-12 משפחות האצולה של ונציה (שכונו "משפחות המבשרים". הוא נישא לפיליצ'יה קורנארו. כאשר האפיפיור אורבנוס השני קרא לפתיחה במסע הצלב הראשון, לא תמכו ויטאלה (וונציה) במסע הצלב. רק כאשר יצאו גוטפריד מבויון, ואחיו בלדווין מדרום איטליה באוגוסט 1096 בראש צבא שמנה 120 ספינות ו-40,000 לוחמים הבין ויטאלה את החשיבות הכלכלית של המלחמה, ואת היתרונות של ונציה בהצטרפות אליה. ביולי 1099 יצאו 207 ספינות מוונציה לתמוך בלוחמים. ויטאלה מינה את בנו, ויטאהל ג'ובאני, ואת בישוף קסטלו אנריקו קונטאריני (אנ') כמפקדי הצי, בדצמבר 1099, בקרב שנערך ברודוס הביס הצי הוונציאני את הספינות המוסלמיות. באביב 1100 יצא הצי לעבר ארץ הקודש. באותה עת, ספינות מוסלמיות מנעו העברת אספקה ללוחמים הצלבנים, וגודריפד מבויון נשא ונתן עם הוונציאנים לצורך קבלת אספקה והעברת לוחמים, ובתמורה הובטח לוונציה רובע בערי החוף של ארץ ישראל בו הם לא יהיו נתונים למיסים ולמכסים המקומיים. בשנת 1101 ויטאלה סייע למטילדה, מרקיזת טוסקנה ברכישת פרארה, ובתמורה זכה לזכויות סחר עבור וונציה בטוסקנה. ויטאלה נפטר באביב 1102 ונקבר בבזיליקת סן מרקו. מדיה וקבצים בנושא ויטאלה מיקלה הראשון בוויקישיתוף
בית הכנסת של מושב זקנים

בית הכנסת של מושב זקנים הוא בית כנסת הממוקם ברחוב אלנבי 89 בתל אביב-יפו. בית הכנסת שייך לבית אבות "מושב זקנים" - עמותה שנוסדה בשנת 1910 על ידי זרח ברנט. בשנת 1926 הונחה אבן הפינה למבנה בית הכנסת שתוכנן על ידי יהודה מגידוביץ' בסגנון אקלקטי מתון. בחזית הבניין שני טורי מדרגות קטנים המובילים אל דלת הכניסה הקבועה בתוך קשת גדולה. סביב הדלת נבנה משקוף מפואר הכולל שני עמודים (המזכירים את יכין ובועז), בעלי כותרות מגולפות בדמות פרחי לוטוס הנושאים כרכוב המעוטר בלוחות קרמיקה. בתוך הכרכוב קבועה לונטה ובה הכתובת "אל תשליכנו לעת זקנה". משני צידי המשקוף קבועים שני פסי קרמיקה אשר נעשו לפי עיצובו של זאב רבן. האחד מעוטר בסמלי גלגל המזלות וחודשי השנה, והשני מתאר את שנים עשר השבטים ושבעת המינים. פנים בית הכנסת מעוטר באריחים בדוגמת גפנים. כיום המבנה, שהוכרז כמבנה לשימור, סגור. אודי מיכלסון, המחתרת היהודית בתל אביב, באתר ynet, 17 בספטמבר 2007 ערך זה הוא קצרמר בנושא בתי כנסת ובנושא תל אביב-יפו. אתם מוזמנים לתרום לוויקיפדיה ולהרחיב אותו.
זארה

האם התכוונתם ל... זאדר – עיר קרואטית הנקראת באיטלקית "זארה" זארה (רשת אופנה) – רשת חנויות אופנה ספרדית ומותג בבעלותו של אמאנסיו אורטגה זארה (זמרת רוסייה) – זמרת רוסייה תלמו זארה – כדורגלן ספרדי זאר זרה
אורדלאפו פאליירו

אורדלאפו פאליירו או אורדלאפו פאליירו דודוני או דה דוני (באיטלקית: Ordelafo Faliero או Ordelafo Faliero de Doni או Dodoni; נפטר בשנת 1117 בזארה) היה הדוכס ה-34 של ונציה. ויטאלה כיהן כדוג'ה ממותו של קודמו, ויטאלה מיקלה הראשון בשנת 1102 ועד נפילתו בקרב. פאליירו היה חבר המועצה הקטנה של ונציה (ה-minor consiglio), אשר הורכבה מחבי 12 "משפחות המבשרים" של ונציה - משפחות האצולה העיקריות של העיר. פאליירו נבחר לאחר מות קודמו. בתקופת שלטונו יצאה ונציה למלחמה כנגד ממלכת הונגריה. המלחמה נמשכה בין השנים 1105–1115, ובמסגרתה כבשה ונציה את זארה ואת סבניקו. פאליירו יצא בראש צי שכלל 100 ספינות ונציאניות לסוריה וארץ הקודש במסגרת מסע הצלב הראשון, וכבש חלק מהעיר עכו. בתקופת כהונתו פיתח פאליירו את הצי, והקים את הבסיס של המספנות - לימים הארסנאלה. פאליירו נהרג בקרב נגד ההונגרים בזאדאר, בשנת 1117. מדיה וקבצים בנושא אורדלאפו פאליירו בוויקישיתוף
עיט לוחם

עיט לוחם (שם מדעי: Polemaetus bellicosus) הוא העיט הגדול ביותר באפריקה והמין היחיד בסוגו. זהו עיט גדול מאוד, אורכו נע בין 76 ל-96 ס"מ, משקלו 3.1–6.2 ק"ג ומוטת כנפיו היא 188–260 ס"מ. לבוגרים חלקים עליונים, ראש וחזה חומים. החלקים התחתונים לבנים ומנוקדים בשחור. האברות המשניות חומות, האברות הראשיות חיוורות והן גם מפוספסות בשחור. הנקבה בדרך-כלל גדולה מהזכר ומנוקדת יותר ממנו. הצעירים חיוורים יותר וחלקיהם התחתונים לבנים לגמרי. העיט הלוחם מצוי בכל אפריקה שמדרום לסהרה, בכל מקום בו יש שפע מזון ותנאי סביבה מתאימים לו. הוא אף פעם לא שכיח, אבל צפיפויות אוכלוסין גדולות יותר קיימות באפריקה הדרומית, במיוחד בזימבבואה ובדרום אפריקה. באופן כללי, הוא נפוץ יותר באזורים מוגנים כמו הפארק הלאומי קרוגר והפארק הלאומי קגאלאדי בדרום אפריקה או הפארק הלאומי אטושה בנמיביה. בתי הגידול המועדפים עליו הם תת-מדבריות וסוואנות פתוחות. הוא נמנע מיערות סבוכים אבל הוא זקוק לעצים לקינון. גודל הטריטוריה של זוג מקנן היא מינימום 5 קמ"ר אך לרוב היא גדולה בהרבה ויכולה להגיע עד יותר מ-1,000 קמ"ר. השוני הזה הוא בגלל הבדלים בכמות המזון. תזונת העיט הלוחם משתנה בהתאם לזמינות הטרף. טרפם כולל עופות בגודל של חסידה אך גם עופות שוכני-קרקע בגודל בינוני כגון פרנקולינים, פניניות וחובות. בכמה אזורים יונקים מרכיבים חלק גדול יותר מתזונתו, עם מינים כגון שפני סלע, בבונים צעירים, ארנבות, נמיות, אימפלות צעירות וצביונים בוגרים. עיט לוחם נצפה טורף צביון במשקל 37 ק"ג. העיט תוקף גם חיות משק, כולל תרנגולות, טלאים ועזים צעירות, אבל הן אינן מהוות מרכיב חשוב בתזונתו. עיט לוחם צד בזמן תעופה, כשהוא עף בסיבובים מעל הטריטוריה שלו, וצולל בזווית חדה כדי לתפוס את טרפו בהפתעה. עיט זה הוא מבין הדורסים היחידים שתועדו צדים ילדים. לעיטים לוחמים אין מעוף ראווה משלהם, אבל הם משמיעים צעקות רמות בעונת ההזדווגות. הם בונים את קיניהם בעצים אבל גם (בקארו בדרום אפריקה) על עמודי חשמל. הקן הוא מבנה ענק, שמשתמשים בו שנה אחרי שנה, קוטרו של הקן 2 מטר ועומקו 0.9 מטר. קצב התרבותם איטי – הם מטילים ביצה אחת כל שנתיים. הביצה מודגרת למשך 45 ימים, הגוזל פורח מהקן בגיל של כ-100 ימים ונשאר עם ההורים עוד חצי שנה עד שנה. העיט הלוחם סובל מפגיעה על ידי הרעלה וירי, אבל גם איומים עקיפים, כגון התנגשות עם חוטי חשמל. עוד סכנה היא מאגרי מים שנבנים במקומות גבוהים, שבהם העופות יכולים לטבוע. בדרום אפריקה 20% מהאוכלוסייה נהרגה תוך שלושה דורות. באזורים בהם הוא בא במגע עם בני-אדם, אוכלוסיית העיטים קטנה, מפני שהאשימו אותם בהריגת חיות משק. במציאות, חיות משק מרכיבות רק חלק קטן מתזונתם. שימור העיטים תלוי בחינוך האיכרים, והגנה ישירה של אתרי הקינון. מדיה וקבצים בנושא עיט לוחם בוויקישיתוף עיט לוחם, באתר ITIS (באנגלית) עיט לוחם, באתר NCBI (באנגלית) עיט לוחם, באתר Animal Diversity Web (באנגלית) עיט לוחם, בבסיס הנתונים ARKive (באנגלית) עיט לוחם, באתר האנציקלופדיה של החיים (באנגלית) עיט לוחם, באתר GBIF (באנגלית) עיט לוחם באתר הרשימה האדומה של IUCN Daily Mail Online, Child is killed by an EAGLE in vicious attack in Ethiopia, Head Topics, ‏14 בספטמבר 2019
דומניקו מיקלה

דומניקו מיקלה (באיטלקית: Domenico Michele; נפטר בשנת 1130) היה הדוכס ה-35 של ונציה. דומניקו כיהן כדוג'ה מנפילתו של קודמו, אורדלאפו פאליירו בקרב בזארה בשנת 1117 ועד פטירתו. באוגוסט 1122 יצא דומניקו בראש צי ונציאני בן 100 ספינות, שכלל כ-15,000 לוחמים להגנה על ארץ הקודש. הצי הפליג תחת דגל פטרוס הקדוש (היינו, תחת דגל האפיפיור). במהלך החורף של אותה שנה צר הצי על קורפו, אולם המצור הוסר באביב לאחר שמלך ירושלים, בולדווין השני נפל בשבי המוסלמי, וצבא מצרי פאטימי פלש לארץ. הצי יצא לעבר ארץ הקודש והביס את הצי הפטימי בסמוך לחופי סוריה. לאחר ניצחונו הגיע מיקלה לירושלים ונחתם הסכם המעניק לוונציה זכויות סחר ופטור ממס, ואף בעלות מלאה בכמה ערים בממלכת ירושלים. בשובו לוונציה צר הצי הוונציאני על רודוס ובזז אותה, וכן תקף את האיים סאמוס ולסבוס והרס את העיר מתוני (אנ'). מיקלה שב עם הביזה לוונציה ביוני 1125. מיקלה נפטר בשנת 1130. בעקבות ניצחונותיו נכתב על מצבתו "אימת היוונים, ותהילה לוונציאנים" (terror Graecorum...et laus Venetorum). מדיה וקבצים בנושא דומניקו מיקלה בוויקישיתוף
Radar (שיר)

Radar (בעברית: מכ"ם) הוא שיר של זמרת הפופ האמריקאית בריטני ספירס שנכלל באלבום החמישי שלה, Blackout, וכרצועת בונוס באלבום השישי שלה, Circus. ב-22 ביוני 2009, הכריזה ספירס על הוצאת השיר כסינגל הרביעי מתוך האלבום Circus. הקליפ צולם ב-27–28 במאי 2009 בחוות סוסים בצפון סנטה ברברה קליפורניה. בקליפ ספירס משתמשת במכשיר GPS כדי לבדוק את מיקומה של חוות הסוסים ולאחר מכן יוצאת ממכוניתה. שם מחכה לה בן זוגה גבר נאה - רוכב סוסים. ספירס נראית מאוכזבת או ממורמרת מרגע שהגיעה, ולכן מעניק לה בן זוגה שרשרת יהלומים כדי לעודד את מצב רוחה. עובר יום ומגיע מרוץ סוסים גדול שבו מתחרה בן זוגה של ספירס. היא מגיעה כדי לעודדו, אך מאבדת עניין במהירות ו"שמה עין" על בחור חדש שנמצא באזור, רוכב סוסים מהקבוצה המתמודדת כנגד הקבוצה של בן זוגה של ספירס. ספירס עוזבת את התחרות ומסמנת לאותו בחור לבוא אחריה לתוך האחוזה. בן זוגה של ספירס זוכה בתחרות ומסתובב כדי לראותה ורואה שהיא נעלמה, והולך לחפש אותה בתוך האחוזה. בינתיים ספירס ואהובה החדש מתנשקים באחוזה, מרגישים בבואו של בן זוגה של ספירס ובורחים. מאחוריה משאירה ספירס את שרשרת היהלומים שנתן לה בן זוגה בתחילת הקליפ. כשבן זוגה של ספירס מגיע לאחוזה ורואה את השרשרת על הרצפה, הוא מבין מה קרה וצורח בעצבנות. הקליפ מסתיים בכך שבריטני ספירס ואהובה החדש מהלכים לעבר השקיעה על גבעה באחו. ספירס היא הפרזנטורית של חברת הבגדים Candis ולכן לאורך כל הקליפ היא לבושה בבגדים של החברה. במאי הקליפ הוא דייב מאיירס אשר עבד איתה בעבר על הקליפים של Boys,‏ Lucky ו-Outrageous. בעוד השיר קיבל בעיקר ביקורות חיוביות, הווידאו קיבל ביקורות מעורבות. הסינגל זכה להצלחה נמוכה בלבד. השיר נכנס למקום ה-46 באוסטרליה ובריטניה ונחשב לסינגל הכי כושל של ספירס. בשוודיה וישראל הגיע למקום השמיני והרביעי בהתאמה, ובארצות הברית הגיע השיר למקום ה-88 וזכה ל-480,000 הורדות דיגיטליות. מידע על היצירה "Radar" באתר מיוזיק בריינז גרסאות נוספות ל"Radar" באתר SecondHandSongs מידע על Radar, באתר המצעד השוודי
המנון אנטיגואה וברבודה

אנטיגואה הנאווה, אנו מצדיעים לך (באנגלית: Fair Antigua, We Salute Thee) הוא ההמנון הלאומי של אנטיגואה וברבודה. המילים נכתבו על ידי נובל ריצ'רדס והלחן נכתב על ידי וולטר צ'יימברס. ההמנון אומץ רשמית בשנת 1967, כאשר אלוהים נצור את המלך הוא עודנו ההמנון המלכותי. דגל אנטיגואה וברבודה סמל אנטיגואה וברבודה מידע על היצירה "המנון אנטיגואה וברבודה" באתר מיוזיק בריינז
Just like a Pill

Just like a Pill (בעברית: פשוט כמו גלולה) הוא הסינגל השלישי של פינק מאלבומה השני M!ssundaztood. השיר נכתב והופק על ידיה בשיתוף דאלס אוסטין. השיר מתאר מערכת יחסים מורכבת והתמכרות לסמים. השיר יצא ברחבי העולם ביוני, 2002. הוא זכה להצלחה רבה; במצעד הבילבורד האמריקאי הוא הגיע למקום השמיני, במצעד הבריטי הוא הגיע למקום הראשון וזהו שירה הראשון שהגיע למקום זה שם, באירלנד, צרפת, נורווגיה ושוודיה השיר הגיע במצעדים לעשרת הגדולים. במאי 2021, נודע כי פינק מוציאה לאור את האלבום ההופעה הראשון שלה הנקרא All I Know So Far, חלק מסרט הדוקומונטרי שפינק תוציא במהלך שנת 2021. פינק מבצעת את ששיר זה, כחלק מהאלבום, כרצועה הראשונה באלבום. פינק אמרה שהשיר חושף את "האני האמיתי" שלה, והוא למעשה מתאר בעיות שהיו לה בעבר. השיר זכה לביקורות טובות ממגזינים כמו NME. השיר היה מועמד באתר האינטרנט הבריטי "Digital Spy" לשיר הטוב ביותר, והוא הגיע למקום השלישי אחרי השירים של רד הוט צ'ילי פפרז וליברטי X. בשנת 2007, בוצע חידוש לשיר על ידי קסקדה. בשנת 2009, השיר חזר למקום ה-97 במצעד באוסטרליה עקב סיבוב ההופעות של פינק שם. מידע על היצירה "Just like a Pill" באתר מיוזיק בריינז מידע על הסינגל "Just like a Pill" באתר מיוזיק בריינז מידע על היצירה "Just like a Pill" באתר Discogs סרטון השיר "Just like a Pill" באתר יוטיוב https://twitter.com/pink/status/1387771775027666947, Twitter
פייטרו פולאני

פייטרו פולאני (באיטלקית: Pietro Polani; נפטר בשנת 1147) היה הדוכס ה-36 של ונציה. פייטרו כיהן כדוג'ה משנת 1130 ועד פטירתו. פולאני נבחר לדוג'ה, על אף המחאה של משפחות האצולה דאנדולו ובאדו, אשר התנגדו לבחירתו של פולאני לאור נישואיו לאדלאסה מיקלה, בתו של קודמו, דומניקו מיקלה. המתנגדים ראו בבחירתו הפרה של החוק האוסר העברה משרה בירושה. תקופת כהונתו של פולאני מתאפיינת כתקופה בה איומים חיצוניים סיכנו את ונציה. בין השנים 1133–1135 תקפה ממלכת הונגריה שטחים שהיו בשליטת ונציה באזור דלמטיה, וכבשה את הערים סבניקה, טרוגיר וספליט. בשנת 1141 ניסתה העיר פדובה לכבוש שטחים שהיו בשליטת ונציה, ולסחור במלח (לוונציה באותה עת היה מונופולין על הסחר במלח). במקביל ניסתה אנקונה לכבוש שטחים של ונציה בדרום שטחי הרפובליקה. על מנת להתגונן מאיומים אלה הוקמה מועצת חכמים (sapientes) שנועדה לייעץ לדוג'ה. המועצה, שהייתה מועצה בלתי רשמית בראשיתה, כללה נציגים ממשפחות האצולה, וכן נציגי בנקאים וסוחרים. לימים מוסדה המועצה. אחת ההחלטות הראשונות של המועצה והדוג'ה הייתה ההחלטה לא להשתתף במסע הצלב השני. סיועה של ונציה לאימפריה הביזנטית כנגד המתקפה שהובילו הנורמנים שבראשם רוג'רו השני, מלך סיציליה הביא לוונציה קישרי מסחר חדשים במזרח הים התיכון והשפעה באימפריה הביזנטית. משפחות ונציאניות רבות התנגדו לקשרים עם המזרח, ופולאני אף נודה על ידי האפיפיור בשל קשרי המסחר עם הביזנטים במזרח (בעיקר עם קפריסין, רודוס וכרתים), אולם המועצה והדוג'ה לא שינו דעתם. פולאני אף עמד בראש הצי הוונציאני כנגד הנורמנים, אולם נאלץ לשוב לוונציה בשל מחלה, ממנה נפטר זמן קצר לאחר מכן, בשנת 1147. הצי הוונציאני הביס את הצי הנורמני בכף מטפן בשנת 1148. פולאני נקבר במנזר סן צ'יפריאנו שבמוראנו. מדיה וקבצים בנושא פייטרו פולאני בוויקישיתוף
ספקטרום פליטה

ספקטרום הפליטה של חומר הוא קבוצת תדרי הקרינה האלקטרומגנטית הנפלטים ממנו, כתוצאה מחימום, פגיעת אלקטרונים, הקרנת פוטונים מאורכי גל שונים או כל עירור אנרגטי אחר. כאשר חומר כלשהו עובר עירור, אלקטרונים המצויים בתוכו עוברים מרמת אנרגיה אחת לאחרת. לאחר מכן, כאשר חוזרים האלקטרונים למצבם היציב, נפלטת אנרגיה השווה להפרש בין שתי רמות האנרגיה המעורבות כקרינה אלקטרומגנטית. מאחר שרמות האנרגיה של כל חומר ייחודיות לו, גם מנות האנרגיה הנפלטות מחומר בעת תהליך העירור (המתבטאות באורכי הגל המתקבלים) אופייניות לו בלבד ויכולות לשמש לזיהויו. האנרגיה הנפלטת מתקבלת לרוב בטווח רחב של תדרים – מתחום גלי הרדיו ועד לקרינת אולטרה סגול ורנטגן. חלק ממנה עשוי להמצא בתחום האור הנראה. אחד היישומים לתגלית זו הוא זיהוי הרכבם הכימי של כוכבים באמצעות ניתוח הקרינה הנפלטת מהם. ספקטרום רציף ספקטרום בליעה ספקטרום מודל האטום של בוהר ספקטרוסקופ הרחבות ספקטרליות ארז גרטי, ספקטרום בליעה/פליטה – טביעת האצבע של החומר, במדור "מאגר המדע" באתר של מכון דוידסון לחינוך מדעי, 28 ביוני 2011 [1] ATOMIC SPECTRA OF ELEMENTS ערך זה הוא קצרמר בנושא פיזיקה. אתם מוזמנים לתרום לוויקיפדיה ולהרחיב אותו.
סוויני אגוניסטס

סווני אגוניסטס - מקטעים של מלודרמה אריסטופאנית (מאנגלית: Sweeney Agonistes) הוא התנסותו הראשונה והמודרנית ביותר של ת"ס אליוט בכתיבת דראמה. חלקו הראשון של המחזה – 'מקטע מקדים' – הודפס בכתב-העת 'קריטריון חדש' ( (New Criterion באוקטובר 1926. החלק השני – 'מקטע של מאבק' – הודפס באותו כתב-עת כחצי שנה לאחר מכן. את שני הפרסומים ליוותה הכותרת הכללית – "באה הביתה מותק?" ששונתה לאחר מכן ל'סוויני אגוניסטס' עם כינוסם של שני המקטעים לספר אחד ב-1932. סוויני הוא דמות מוכרת בשיריו של אליוט, החל מ'סוויני מזדקר' דרך 'סוויני בין הזמירים' וכלּה במחזה 'סוויני אגוניסטס' – סוויני הוא סוג של כותרת: האופן בו אליוט מאפיין אדם מחוספס, חושני, חילוני, מושחת ופחוּת ערך – דמות פגומה ומסואבת שמשׁקפת באופן מהימן את המקום אליו הידרדרה האנושות עד כה. 'סוויני אגוניסטס', הוצאת 'עכשיו', תל אביב 2009, עברית: יהודה ויזן סוויני אגוניסטס, הטקסט המלא בשני חלקים בנ.ר.ג סוויני אגוניסטס, באתר אנציקלופדיה בריטניקה (באנגלית)
ירו בלו

ירו בלו (נולד ב-11 בדצמבר 1987) הוא כדורגלן עבר ניגרי ששיחק בעמדת החלוץ. בלו החל לשחק כדורגל בקבוצות הנוער של מועדון קטן בניגריה. בשנת 2005, בהיותו בן 17, הוא עבר לקבוצת הנוער של מכבי חיפה. בעונתו היחידה בקבוצת הנוער הוא כבש שמונה שערים במסגרת הליגה הלאומית לנוער (כיום ליגת העל לנוער), וסיים עמה במקום השני בליגה. לאחר שהפגין את כישרונו בקבוצת הנוער, החליטו ראשי מכבי חיפה להעלות את בלו לקבוצה הבוגרת, והשאילו אותו להפועל נצרת עילית מהליגה הלאומית על מנת שיצבור ניסיון. הוא הצטיין רבות בנצרת עילית, כבש 11 שערים בליגה, וסייע לקבוצה להישאר בליגה הלאומית. הוא החל להתבלט כבר במשחקו השני בקבוצה זו, בגביע הטוטו לאומית מול הפועל באר שבע, כאשר כבש שלושה שערים. בקיץ 2007 חזר בלו באופן זמני למכבי חיפה, על מנת לסייע לה בשני משחקיה בגביע האינטרטוטו מול גלוריה ביסטריצה. לאחר מכן הושאל בלו פעם נוספת, הפעם לעירוני קריית שמונה, ובכך ערך את הופעתו הראשונה במסגרת ליגת העל לבוגרים. בעונתו הראשונה בקריית שמונה, 2007/2008, היה בלו הכובש המוביל של הקבוצה עם עשרה שערי ליגה, כולל שלושער מול מכבי הרצליה. אף על פי כן, לקראת סיום אותה עונה סבל בלו מפציעה קשה ברגלו, שהשביתה אותו לתקופה ארוכה. הפציעה מנעה ממנו לחזור לשחק במכבי חיפה, וכן לשחק עבור הנבחרת הצעירה של ניגריה. הוא חזר לשחק עבור קריית שמונה רק באמצעה של העונה הבאה, 2008/2009. בלו הספיק להבקיע שלושה שערים ב-15 משחקים ששיחק עד לסיום העונה, אך לא הצליח למנוע את ירידת הקבוצה לליגה הלאומית. בקיץ 2009 חזר בלו למכבי חיפה. הוא כבש צמד שערים במשחק הגומלין מול גלנטורן במוקדמות ליגת האלופות, אך עקב ריבוי החלוצים בסגל הושאל פעם נוספת, ליריבה העירונית הפועל חיפה, ובשנת 2010 עזב את מכבי חיפה מבלי ששיחק במדיה בליגה, ובסך הכל רשם 6 הופעות במדי מכבי חיפה בכל המסגרות. בלו עבר לקבוצת וסלוי הרומנית, שם שיחק עד לסוף עונת 2011/2012. לקראת עונת 2012/2013 חתם בלו בבני סכנין, ובמדיה כבש 7 שערים בליגת העל. לקראת עונת 2013/2014 חתם על חוזה לשנתיים במ.ס. אשדוד, ובעונתו הראשונה בקבוצה כבש שמונה שערי ליגה. בעונת 2014/2015 כבש ארבעה שערי ליגה, ובסופה ירד עם הקבוצה לליגה הלאומית, לאחר שסיימה במקום האחרון בטבלה, ושוחרר מהמועדון. מדיה וקבצים בנושא ירו בלו בוויקישיתוף ירו בלו, באתר ההתאחדות לכדורגל בישראל ירו בלו, באתר Transfermarkt ירו בלו, באתר Soccerway ירו בלו, באתר WorldFootball.net ירו בלו, באתר FootballDatabase.eu
שריל מילנס

שֶריל מילנֶס (שם מלא: Sherrill Eustace Milnes; נולד ב-10 בינואר 1935) הוא בריטון אופראי אמריקאי. מילנס ידוע ביותר כמבצע של תפקידי ורדי. בין השנים 1965 ו-1997 שר מילנס במטרופוליטן אופרה. למילנס קול בריטון דרמטי גבוה המשלב לגאטו עם סגנון קצבי חד. בנוסף למילנס יש נוכחות בימתית מרשימה. את הופעת הבכורה שלו במטרופוליטן עשה ב-1965, וזמן קצר לאחר מכן עשה את הופעות הבכורה שלו ברחבי העולם. מאז היה לאחד מהבריטונים הבולטים, בפרט בתפקידי ורדי. מילנס גם הקליט הקלטות רבות, הרבה מהן עם לוצ'אנו פבארוטי ופלאסידו דומינגו. מילנס נולד בעיירה קטנה בשם דאונרס גרוב באילינוי, להורים שעסקו בייצור חלב. כילד התגלה בו כישרון מוזיקלי יוצא דופן. מעבר לשירה, ניגן מילנס בפסנתר, כינור, ויולה, קונטרבס, קלרינט וטובה. למרות שלא תמיד התעניין בשירת אופרה, הרבה מילנס לשיר לפרות שבחווה. בבית ספר תיכון חשב מילנס להיות רופא מרדים, אך מאוחר יותר חזר למוזיקה. הוא למד במגמת מוזיקה באוניברסיטת דרייק ובאוניברסיטת נורת'ווסטרן במטרה לעסוק בהוראת מוזיקה. לאחר שסיים את לימודיו, שהה כמתלמד בבית האופרה של סנטה פה, אז החליט על קריירה כזמר אופרה. מילנס למד הרבה אצל הזמרת רוזה פונסל. מילנס התחיל את הקריירה שלו ב"חברת האופרה של בוסטון" בשנת 1960, ובהופעת הבכורה שלו שר את תפקיד מאזטו באופרה דון ג'ובאני מאת מוצרט. ב-1961 הופיע ב"חברת האופרה של בולטימור בתפקיד ג'רארד באופרה אנדראה שנייה מאת אומברטו ג'ורדאנו. הוא המשיך להופיע בתפקידים משניים בחברות קטנות, עד לפריצת הדרך בשנת 1964, אז הופיע באופרה של ניו יורק בתפקיד ולנטין באופרה פאוסט של גונו, תפקיד אותו שר גם בהופעתו הראשונה במטרופוליטן אופרה שנה לאחר מכן. בשנת 1964 הופיע גם לראשונה באירופה, בתפקיד פיגארו באופרה הספר מסביליה (רוסיני) בתיאטרון נובו במילאנו, אמנם לתודעה הבינלאומית פרץ רק ב-1968 כששר את תפקיד מילר באופרה לואיזה מילר של ורדי. בתחילת שנות השמונים סבל מילנס מבעיות בקולו, אך התגבר עליהם בסופו של דבר. ב-1984 הופיע בבכורה עולמית של אופרה בלתי גמורה מאת רחמנינוב - מונה וואנה. רחמנינוב הלחין רק את המערכה הראשונה של האופרה לקול ולפסנתר. את האופרה תזמר איגור בוקטוף. בשנת 1996 כיבדה ממשלת צרפת את מילנס בהעניקה לו את תואר אביר מסדר האמנות והספרות. ב-1998 פרסם מילנס אוטוביוגרפיה בשם American Aria. בשנת 2001 הקים מילנס עם אשתו השלישית את "V.O.I.C.E. - Vocal and Operatic Intensive Creative Experience", תוכנית ייחודית המאפשרת לכישרונות צעירים להתייעץ, ללמוד ולהתפתח, באמצעות סדנאות - כיתות אמן, הרצאות, מצגות, הופעות, ייעוץ אישי ועוד. כאשר מילנס יחד עם אמנים אחרים הנוטלים חלק בפרויקט, מעניקים מהידע והניסיון שלהם לצעירים כדי להציג בפניהם תמונה ריאלית של הקשיים והדרך עליהם לעבור בקריירה. מילנס הוא פרופסור אמריטוס לזמרה באוניברסיטת נורת'ווסטרן. מדיה וקבצים בנושא שריל מילנס בוויקישיתוף שריל מילנס, ברשת החברתית פייסבוק שריל מילנס, סרטונים בערוץ היוטיוב שריל מילנס, במסד הנתונים הקולנועיים IMDb (באנגלית) שריל מילנס, באתר ספוטיפיי שריל מילנס, באתר AllMusic (באנגלית) שריל מילנס, באתר MusicBrainz (באנגלית) שריל מילנס, באתר Yandex.Music (ברוסית) שריל מילנס, באתר Discogs (באנגלית) שריל מילנס, באתר Songkick (באנגלית) שריל מילנס, באתר בילבורד (באנגלית) אתר לא רשמי של מילנס, הכולל ביוגרפיה, דיסקוגרפיה, תמונות ועוד (באנגלית) אתר של תוכנית V.O.I.C.E סרט "מחווה לורדי", עם שריל מילנס (ביו טיוב)
פלאסה דה אספניה

האם התכוונתם ל... פלאסה דה אספניה (מדריד) פלאסה ד'אספניה (ברצלונה) פלאסה דה אספניה (סביליה) פיאצה די ספניה (רומא)